กองทุนโล่งลดน้ำหนักหุ้นพลังงาน
บลจ.ดาหน้าประกาศลดน้ำหนักหุ้นพลังงานมานานแล้ว มองราคาน้ำมันลงได้อีก ความต้องการใช้น้อย
29 ต.ค. 2565

บลจ.ดาหน้าประกาศลดน้ำหนักหุ้นพลังงานมานานแล้ว มองราคาน้ำมันลงได้อีก ความต้องการใช้น้อย
น.ส.ธิดาสิริ ศรีสมิต ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า กองทุนหุ้นของ บลจ.กสิกรไทย ลดน้ำหนักการลงทุนในหุ้นกลุ่มพลังงานมาตลอดทั้งปี โดยเหลือการลงทุนไม่มากนัก เนื่องจากประเมินว่าราคาสินค้าโภคภัณฑ์จะไม่ดีนักในปีนี้
“ถ้าโอเปกออกมาประกาศแบบนี้ (คงกำลังการผลิตไว้ที่ 30 ล้านบาร์เรล/วัน) โอกาสที่ราคาน้ำมันจะกลับมาเพิ่มขึ้นคงเป็นไปได้ยาก และแม้ว่าที่ระดับราคา 60 เหรียญสหรัฐ/บาร์เรล เป็นระดับที่ต่ำมากแล้ว แต่ตอบไม่ได้ว่านี่คือราคาที่ต่ำที่สุดแล้วหรือยัง เพราะปัญหาอยู่ที่กำลังการผลิตที่มากเกินไป ในขณะที่ความต้องการใช้น้ำมันมีน้อย”น.ส.ธิดาสิริ กล่าว
พร้อมกันนี้ น.ส.ธิดาสิริ กล่าวอีกว่า ตลาดหุ้นไทยที่ปรับตัวลดลงในสัปดาห์ที่ผ่านมาเป็นการปรับลดลงนำโดยหุ้นกลุ่มพลังงาน ซึ่งเป็นทิศทางเดียวกับตลาดหุ้นทั่วโลก
“นอกจากนี้ ยังมีอีก 2 ปัจจัยที่ทำให้นักลงทุนทั่วโลกชะลอการลงทุนอีกครั้ง คือ นโยบายเข้มงวดในการปล่อยสินเชื่อของจีนและสถานการณ์การเมืองในประเทศกรีซ แต่ทั้งสองปัจจัยนี้ยังมีน้ำหนักไม่เท่ากับเรื่องราคาน้ำมัน” น.ส.ธิดาสิริ กล่าว
นายประภาส ตันพิบูลย์ศักดิ์ ประธานเจ้าหน้าที่การลงทุน บลจ.กรุงศรี กล่าวว่า ในพอร์ตของ บลจ.กรุงศรี มีสัดส่วนการลงทุนในหุ้นกลุ่มพลังงานอยู่เพียงเล็กน้อยเท่านั้น
“สำหรับกลยุทธ์การลงทุนในระยะกลาง เรายังให้น้ำหนักการลงทุนหุ้นกลุ่มพลังงานน้อยกว่าตลาด นอกจากนี้ บางกองทุนก็ไม่ได้ลงทุนใน ปตท. และ ปตท.สผ.เลย เนื่องจากหลายเหตุผล เช่น ปัญหาท่อก๊าซ และมองว่าราคาน้ำมันยังมีโอกาสปรับลดลงได้อีก”นายประภาส กล่าว
อย่างไรก็ตาม ในช่วงที่ราคาหุ้นพลังงานปรับเพิ่มขึ้นทำให้ผลตอบแทนของกองทุนต่ำกว่าดัชนีตลาดหลักทรัพย์ฯ แต่ในช่วงที่ราคาหุ้นพลังงานปรับลดลงจนทำให้ตลาดหุ้นไทยปรับลงค่อนข้างมากนั้น ผลตอบแทนของกองทุนจะชนะดัชนี
นายวีระ วุฒิคงศิริกูล รองกรรมการผู้จัดการ ผู้บริหารสายงานจัดการลงทุน บลจ.กรุงไทย กล่าวว่า บลจ.กรุงไทย ลดน้ำหนักการลงทุนหุ้นกลุ่มพลังงานมาตั้งแต่ต้นปีและยังไม่เปลี่ยนมุมมอง แม้การปรับโครงสร้างพลังงานและปรับขึ้นราคาแก๊สจะส่งผลดีต่อบริษัท ปตท.ก็ตาม แต่รายได้จากน้ำมันในกลุ่มก็ลดลงอาจฉุดผลดำเนินงานโดยรวม
น.ส.จินตนา เมฆินทรางกูร ผู้อำนวยการฝ่ายตราสารทุน บลจ.แมนูไลฟ์ (ประเทศไทย) กล่าวว่า บลจ.แมนูไลฟ์ ให้น้ำหนักการลงทุนหุ้นกลุ่มพลังงานระดับกลางๆ (Neutral) แม้ที่ผ่านมาจะมีมุมมองที่ดีขึ้นหลังจากรัฐได้ปรับโครงสร้างพลังงาน ซึ่งน่าจะส่งผลดีต่อบริษัท ปตท. แต่พอร์ตการลงทุนของกองทุนมีหุ้นพลังงานน้อยมาก
“ที่ผ่านมาราคาหุ้นกลุ่มพลังงานขึ้นมารับข่าวการปรับโครงสร้างพลังงาน พอราคาน้ำมันดิบในตลาดโลกลดลงอย่างรุนแรง ส่งผลให้ราคาหุ้นพลังงานปรับตัวลงมาและคาดว่าในระยะสั้นราคาน้ำมันน่าจะทรงตัวอยู่ในระดับต่ำ เพื่อกดดันให้ผู้ประกอบการที่มีต้นทุนสูงหยุดผลิต จึงมองยากว่าจะเป็นอย่างไร เป็นการเล่นเกมกันอยู่” น.ส.จินตนา กล่าว